РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/ 199-18

18. септембар 2018. године

Б е о г р а д

ЗАПИСНИК

55. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ

И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 18. СЕПТЕМБРА 2018. ГОДИНЕ У ЛЕСКОВЦУ

Седница је почела у 10,10 часова.

Седницом је председавала др Александра Томић, председник Одбора.

Седници су присуствовали чланови Одбора: Зоран Бојанић, Горан Ковачевић, Соња Влаховић, Оливера Пешић, Србислав Филиповић, Милан Лапчевић, Војислав Вујић и Золтан Пек.

Седници су присуствовали заменици чланова Одбора Зоран Деспотовић (заменик Миљана Дамјановића) и Снежана Б. Петровић (заменик Моме Чолаковића).

Седници нису присуствовали чланови Одбора Верољуб Арсић, Душан Бајатовић, Милорад Мирчић, Саша Радуловић, Горан Ћирић и Милорад Мијатовић, нити њихови заменици.

Седници су присуствовали и народни посланици Тања Томашевић Дамњановић и Жарко Богатиновић.

На позив председника Одбора седници су присуствовали и: др Горан Цветановић, градоначелник Града Лесковца са својим сарадницима, градским секретарима и другим представницима Градске управе; представници Државне ревизорске институције др Душко Пејовић, председник, др Бојана Митровић, потпредседник, Невенка Бојанић, Љиљана Димитријевић и Маријана Симовић, чланови Савета, Милена Милинковић, секретар, Стојанка Миловановић, врховни државни ревизор, Снежана Трњаковић, в.д. врховни држани ревизор, Слободан Мијаиловић, в.д. врховни државни ревизор, Мирјана Гачевић, овлашћени државни ревизор, Жарко Ризнић, овлашћени државни ревизор, Ива Василић, шеф Канцеларије председника, и Весна Павловић, задужена за сарадњу са медијима.

Пре него што се прешло на утврђивање дневног реда, председник Одбора је подсетила чланове и заменике чланова да се одржавањем ове седнице ван седишта, у Лесковцу, испуњава и обавеза Одбора која произилази из Акционог плана за спровођење Програма реформе управљања јавним финансијама од 2016 – 2020.године**,** који је усвојила Влада. Одбор за финансије, републички буџет и контролу трошења јавних средстава Народне скупштине, има обавезу да, у складу са Смерницама које су усвојене, размотри извештаје ДРИ о обављеној ревизији корисника јавних средстава.

На предлог председника, Одбор је већином гласова (девет гласова „за“) утврдио следећи

Д н е в н и р е д :

1. Представљање Извештаја о ревизији консолидованих финасијских извештаја буџета и правилности пословања Града Лесковца за 2015. годину и ревизије одазивног извештаја за 2017. годину – председник Савета ДРИ;
2. Расправа о секторским извештајима Државне ревизорске институције који су представљени на 52. седници одржаној у Суботици;
3. Разматрање Извештаја о раду Државне ревизорске институције за 2017. годину.

Након што је утврђен дневни ред, председник Одбора је дала реч др Горану Цветановићу, градоначелнику Града Лесковца.

Градоначелник је поздравио све присутне учеснике седнице и истакао да седница Одбора за финансије, републички буџет и контролу трошења јавних средстава, која се одржава у Лесковцу, показује намеру и Народне скупштине и Државне ревизорске институције, као и града Лесковца, да свој рад учине транспарентним и представе га јавности. Он је укратко представио резултате које је градска власт остварила у претходном периоду. Такође је истакао да Извештај Државне ревизорске институције о ревизији консолидованих финансијских извештаја буџета и правилности пословања Града Лесковца за 2015. годину није показао ненаменско и незаконито трошење средстава, да су све неправилности које су уочене отклоњене у прописаном року, а Одазивни извештај Града Лесковца је пример добре праксе у изради одазивног извештаја.

**Прва тачка дневног реда: Представљање Извештаја о ревизији консолидованих финансијских извештаја буџета и правилности пословања Града Лесковца за 2015. годину и ревизије одазивног извештаја за 2017. годину – председник Савета ДРИ**

 Председник Савета ДРИ др Душко Пејовић представио је Извештај о ревизији консолидованих финансијских извештаја буџета и правилности пословања Града Лесковца за 2015. годину, који је припремљен у 2016. години, и ревизију одазивног извештаја, који је припремљен у 2017. години. Он је истакао да су првим извештајем представљене уочене неправилности а другим извештајем ефекти отклањања тих неправилности.

 Државна ревизорска институција је у Извештају о обављеној ревизији дала мишљење са резервом и на финансијске извештаје и на правилност пословања. Неправилности које су утврђене, а које се односе на финансијске извештаје, су неправилно исказани приходи, расходи и издаци, организациона класификација и књижења, неправилно евидентирање имовине и обавеза. У ревизији правилности пословања неправилно је исказано укупно 747,8 милиона динара, а неправилности се односе на: плате, додатке, накнаде и социјалне доприносе на терет послодавца, преузете веће обавезе у односу на одобрене апропријације, извршени расходи и издаци без правног основа, без претходно закљученог уговора, извршени расходи и издаци супротно прописима из области јавних набавки и без веродостојне документације.

 Душко Пејовић је истакао да је одазивни извештај о мерама исправљања, који је Град Лесковац доставио у 2017. години, веродостојан, да су мере исправљања описане у одазивном извештају задовољавајуће а сам извештај се може оценити као пример добре праксе у изради одазивног извештаја.

 У дискусији су учествовали народни посланици Горан Ковачевић, Милан Лапчевић и Снежана Б. Петровић. Током дискусије чланови Одбора и представници ДРИ разменили су мишљење и ставове о представљеном извештају.

**Друга тачка дневног реда: Расправа о секторским извештајима Државне ревизорске институције који су представљени на 52. седници одржаној у Суботици**

Обзиром да су секторски извештаја Државне ревизорскеинституције представљени на 52. седници Одбора одржаној у Суботици, Александра Томић је предложила да врховни ревизори укратко подсете чланове Одбора о садржини сваког секторског извештаја.

Члан Савета ДРИ Љиљана Димитријевић укратко је резимирала извештај о раду Сектора за ревизију буџета и буџетских фондова Републике Србије за 2017. годину.

Жарко Ризнић, овлашћени државни ревизор, представио је Извештај о раду Сектора за ревизију Народне банке Србије, јавних агенција и других корисника јавних средстава за 2017.годину.

Извештај о раду Сектора за ревизију буџета локалних власти за 2017. годину представила је Стојанка Миловановић, врховни државни ревизор, о раду Сектора за ревизију организација обавезног социјалног осигурања за 2017. годину говорила је Снежана Трњаковић, в.д. врховног државног ревизора, док је резултате рада Сектора за ревизију јавних предузећа, привредних друштава и других правних лица које је основао или има учешће у капиталу или у управљању корисник јавних средстава представио Слободан Мијаиловић, в.д. врховнох државног ревизора. Председник Савета ДРИ др Душко Пејовић представио је рад Сектора за ревизију сврсисходности пословања, и то два извештаја, један који се односио на ефикасност и економичност примене преговарачког поступка без објављивања позива за подношење понуда, а други се односио на оправданост примене стажа осигурања са увећаним трајањем за поједина радна места, односно послове.

У дискусији су учествовали народни посланици Александра Томић, Горан Ковачевић, Милан Лапчевић, Зоран Деспотовић и Снежана Б. Петровић. Током дискусије чланови Одбора и представници ДРИ разменили су мишљење и ставове о представљеним секторским извештајима.

**Трећа тачка дневног реда:** **Разматрање Извештаја о раду Државне ревизорске институције за 2017. годину.**

Рад Државне ревизорске институције у 2017. години представио је Душко Пејовић, председник Институције. У уводном излагању Душко Пејовић је напоменуо да је Извештај о раду Државне ревизорске институције за 2017. годину представљен детаљно у априлу месецу 2018. године, на седници Одбора. Председник Државне ревизорске институције је, у кратким цртама, подсетио чланове Одбора на садржај поднетог Извешатаја, који садржи податке о спроведеним ревизијама, ревизорским производима, субјектима који су ревидирани, изражена ревизорска мишљења, скретање пажње, изражене износе које обухвата ревизија сврсисходности, неправилности код финансијског управљања, контроле и интерне ревизије, неправислности код расхода за запослене, извршене ревизије сврсисходности, укупно дате препоруке и ефекте ревизије као и иницијативе за мењање прописа.

У наставку излагања председник Институције је упознао чланове и заменике чланова Одбора о насталим променама и новим активностима Државне ревизорске институције у 2018. години.

Државна ревизорска институција је у 2018. години учествовала у шест пројеката у систему успостављања и развоја контроле квалитета, успешно је сарађивала са Одбором, усвојила је нову стратегију комуникације и промене организационе структуре, радила на обуци запослених у области стратегије, управљања променама, лидерству и руковођењу, на анализи провођења стратешког плана ДРИ, спроводила кадровске промене у руковођењу секторима. Такође, у инстутуцији је урађен и ванредни попис, усвојен је нови Приручник за полагање испита за стицање звања државни ревизор и овлашћени државни ревизор, а све ревизије ће се обављати засебно, док ће се комбиноване ревизије обављати само наком процене ризика.

Дискусије поводом ове тачке дневног реда није било.

Чланови Одбора су на предлог председника Одбора, закључили да се предлог закључка, односно препоруке, са предлогом мера за унапређење стања у области рада ДРИ, а поводом разматрања годишњег извештаја о раду Институције, у складу са чланом 238. Пословника Народне скупштине, утврди на једној од наредних седница Одбора и упути Народној скупштини на разматрање и усвајање.

 Седница је завршена у 14,35 часова.

Седница је тонски снимана.

 СЕКРЕТАР ПРЕДСЕДНИК

Љиљана Милетић Живковић др Александра Томић